Diari Oficial de la Generalitat Valenciana


Sumari del DOGV 7800, del 08-06-2016 (2016/4179)

DECRET 70/2016, de 3 de juny, del Consell, pel qual s'estableix i fixa el preu públic de les perícies efectuades a sol·licitud de particulars pels instituts de medicina legal i ciències forenses, en les reclamacions extrajudicials per fets relatius a la circulació de vehicles de motor.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/06/03/70/dof/vci/html**

### Dades del document

Número de DOGV
:   7800

Data del DOGV
:   08-06-2016

Secció del DOGV
:   I. DISPOSICIONS GENERALS

Número del document
:   2016/4179


Data del document
:   03-06-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

DECRET 70/2016, de 3 de juny, del Consell, pel qual s'estableix i fixa el preu públic de les perícies efectuades a sol·licitud de particulars pels instituts de medicina legal i ciències forenses, en les reclamacions extrajudicials per fets relatius a la circulació de vehicles de motor. [2016/4179]  
PREÀMBUL  
  
La Llei 35/2015, de 22 de setembre, de reforma del sistema per a la valoració dels danys i perjuís causats a les persones en accidents de circulació, modifica l'article 7 del Text Refós de la Llei sobre responsabilitat civil i assegurança de circulació dels vehicles de motor, aprovat per Reial Decret Legislatiu 8/2004, de 29 d'octubre, en el que s'estableix una via extrajudicial per a la resolució de conflictes entre els perjudicats i les companyies asseguradores.  
En l'esmentat precepte s'estableix que reglamentàriament s'hauran de precisar les qüestions relatives al procediment de sol·licitud, emissió, termini i remissió d'entrega de l'informe emés per l'institut de medicina legal corresponent. En aquest sentit s'ha aprovat el Reial Decret 1148/2015, de 18 de desembre, pel qual es regula la realització de perícies a sol·licitud de particulars pels instituts de medicina legal i ciències forenses, en les reclamacions extrajudicials per fets relatius a la circulació de vehicles de motor. En l'article 14 del citat reial decret s'estableix que s'exigirà un preu públic com contraprestació a la realització de la perícia pels instituts de medicina legal, s'hi regula.  
  
Aquest reial decret es dicta, tal com s'estableix en la seua disposició final primera, a l'empara del que disposa l'article 149.1.5a i 6a de la Constitució Espanyola que atribueix a l'Estat la competència exclusiva en matèria d'Administració de Justícia i de legislació processal, corresponent a la Generalitat dictar les disposicions pertinents per al seu desplegament i aplicació en ús de les competències assumides per Reial Decret 293/1995, de 24 de febrer, sobre traspàs de funcions de l'Administració de l'Estat a la Generalitat en matèria de provisió de mitjans materials i econòmics per al funcionament de l'Administració de Justícia, i el Reial Decret 1950/1996, de 23 d'agost, sobre traspàs de funcions i serveis de l'Administració de l'Estat en matèria de mitjans personals al servei de l'Administració de Justícia.  
D'altra banda, el Decret 103/2014, de 4 de juliol, del Consell, pel qual es regulen els preus públics de la Generalitat, estableix que són preus públics de la Generalitat les contraprestacions pecuniàries que se satisfacen per la prestació de serveis o la realització d'activitats de sol·licitud o recepció voluntària, efectuades en règim de dret públic per la Generalitat o per les seues entitats autònomes, quan no concórreguen les circumstàncies per a qualificar-les com a taxa, en els termes de l'article 1 del Text Refós de la Llei de Taxes de la Generalitat, aprovat pel Decret Legislatiu 1/2005, de 23 de febrer, del Consell.  
  
Aquest mateix decret assenyala que la quantia dels preus públics cobrirà, com a mínim, els costos econòmics originats per la prestació dels serveis o per la realització de les activitats, si bé es preveu que, quan hi haja raons socials o d'interés públic que així ho aconsellen, podran ser inferiors. En aquest cas, es vol, d'una banda, oferir un servei assequible i, d'altra banda, que el preu, que va a càrrec de les companyies asseguradores, no supose un elevat increment de la despesa per a aquelles, que poguera desincentivar l'acudir a aquesta via extrajudicial. Respecte a les dotacions de l'institut de medicina legal i ciències forenses, que prestaran aquest servei, no es preveu increment de la despesa.  
  
Al no cobrir aquest preu públic els costos econòmics del servei, l'establiment s'aprova per decret del Consell, que es dicta a l'empara del que disposa l'article 49.1.36a de l'Estatut d'Autonomia en l'exercici de la competència exclusiva en matèria d'Administració de Justícia, sense perjuí del que disposa l'article 149.1.5a i 6a de la Constitució.  
  
Quant a la forma d'efectuar el pagament d'aquest preu públic i, si és el cas la seua devolució, la seua regulació s'estableix en el Decret 182/2014, de 24 d'octubre, del Consell, pel qual es regula l'ingrés dels drets de naturalesa pública gestionats per la Generalitat, i la devolució d'ingressos indeguts relatius a tals drets.  
Per tot això i segons el que estableix l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Administració Pública, Reformes Democràtiques i Llibertats Públiques, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la seua reunió del dia 3 de juny de 2016.  
  
  
DECRETE  
  
Article 1. Objecte  
Aquest decret té per objecte establir els preus públics dels informes pericials que realitzen els instituts de medicina legal i ciències forenses (d'ara en avant IMLCF), de la Comunitat Valenciana, en els supòsits establerts en l'article 2 del Reial Decret 1148/2015, de 18 de desembre, pel qual es regula la realització de perícies a sol·licitud de particulars pels IMLCF, en les reclamacions extrajudicials per fets relatius a la circulació de vehicles de motor o norma que ho substituïsca.  
  
  
Article 2. Àmbit d'aplicació  
Els preus públics pels serveis de perícia establerts en el present decret seran aplicats pels IMLCF existents en el territori de la Comunitat Valenciana.  
  
Article 3. Determinació del preu públic  
1. La determinació de la quantia a abonar es farà en funció de la gravetat de les lesions, per a la qual cosa caldrà ajustar-se als següents criteris:  
A) lesions sense ingrés hospitalari.  
B) lesions amb ingrés hospitalari igual o inferior a 72 hores.  
C) lesions amb ingrés hospitalari superior a 72 hores.  
2. Les quanties dels preus públics seran les següents:  
A) lesions sense ingrés hospitalari: 80 euros  
B) lesions amb ingrés hospitalari igual o inferior a 72 hores: 150 euros  
C) lesions amb ingrés hospitalari superior a 72 hores: 350 euros  
3. Les liquidacions del preu públic seran úniques per a cada perícia i inclourà tots els informes que emeta l'IMLCF en els termes establerts en els articles 2.2, 10, 11.1 i 2 del Reial Decret 1148/2015, de 18 de desembre.  
4. Els preus públics estarà subjectes, si és el cas, al pagament de l'Impost sobre el Valor Afegit o impostos exigibles d'acord amb la legislació tributària vigent.  
  
Article 4. Obligat al pagament  
L'entitat asseguradora que haja emés l'oferta motivada serà l'obligada al pagament del preu públic derivat de la realització dels informes pericials a què es refereix aquest decret  
  
Article 5. Procediment de liquidació i pagament  
1. El pagament dels preus públics haurà de realitzar-se amb caràcter anticipat a l'emissió dels corresponents informes pericials, per mitjà del corresponent model d'autoliquidació existent per al pagament de preus públics de la Generalitat.  
2. La justificació del pagament del preu públic, en el cas de sol·licitud de mutu acord, s'efectuarà per part de l'entitat asseguradora, directament davant de l'IMLCF o facilitant-la a aquest efecte al subjecte perjudicat.  
Quan siga la persona perjudicada qui sol·licite a la seua sola instància la perícia, i no constara el pagament del preu públic, l'IMLCF reclamarà a l'entitat asseguradora el justificant d'aquest.  
En tot cas l'IMLCF haurà d'entregar a la persona perjudicada l'informe pericial, sense perjuí de la seua comunicació a l'òrgan competent en matèria d'hisenda perquè inicie el procediment de reclamació en via de constrenyiment.  
  
Article 6. Devolució  
Quan per causa no imputable a la persona obligada al pagament no es realitze la prestació del servei procedirà la devolució de l'import del preu públic d'acord amb la normativa vigent de la Generalitat, així com en la Llei General Tributària i la normativa que la desplegue.  
  
Article 7. Recursos  
Els actes dictats pels òrgans gestors dels preus públics objecte del present decret seran recurribles en els termes arreplegats en la normativa vigent en matèria d'impugnació per tributs propis de la Generalitat, d'acord amb el que estableix l'article 11 del Text Refós de la Llei de Taxes de la Generalitat, aprovat pel Decret Legislatiu 1/2005, de 25 de febrer.  
  
Article 8. Informes dels ingressos  
Els directors dels IMLCF presentaran davant de la direcció general amb competències en matèria de justícia un informe trimestral dels ingressos generats, indicant la quantia i el nombre de perícies gestionades.  
  
DISPOSICIÓ ADDICIONAL  
  
Única. No increment de la despesa pública  
La implantació del preu públic regulat en aquest decret no podrà suposar increment de la despesa pública.  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 3 de juny de 2016  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI